<classify> Cairo, Misri Wanamgambo wa itikadi kali za kiislamu jana wamewauwa watu saba na kuwajeruhi 19 walipoyashambulia mabasi matatu yaliyokuwa yamewabeba mahujaji wa Kikristo kuwapeleka katika monasteri moja ya jangwani kusini mwa mji mkuu wa Cairo. Taarifa ya Kanisa la Orthodox la Koptik na Wizara ya Ndani imesema watu 16 waliouawa katika shambulio hilo walikuwa jamaa wa familia moja. Wanamgambo wa eneo hilo ambao wanahisiwa kufanya tukio hilo wenye mafungamano na kundi linalojiita Dola la Kiislamu IS ambao wanaongoza harakati za kupambana na vikosi vya usalama katika Rasi ya Sinai, wamekiri kuhusika na shambulizi hilo. Naye Rais wa Misri Abdel Fattah el- Sisi amelaani shambulizi hilo huku akiapa kuendeleza vita dhidi ya ugaidi nchini humo. Pia alituma salamu za rambirambi alipozungumza na Papa Tawadros II, kupitia simu ya mikono ambaye ndiye kiongozi wa kiroho wa Wakristo wa Orthodox nchini Misri, na mshirika wa karibu wa el Sissi. Kwa upande wake kiongozi wa wakristo Papa Tawadros amesema shambulizi hilo litawaongeza nguvu zaidi Wakristo.  <topic>: KIMATAIFA 